Goeie nuus oor water | Die Vryburger
Goeie nuus oor water
November 13, 2014 - Nuus - 6 comments
Te midde van die talle berigte oor die swak gehalte van openbare water waarmee die land geteister word, is kennis geneem dat suiwer natuurlike fonteinwater by huise afgelewer kan word.
Die water is ook ideaal verpak vir restaurante, gastehuise, skole, onthale, funksies, ens. Die samestelling van die water voldoen aan die SABS se vereistes vir gebottelde water, en word al vir 21 jaar aan geselekteerde verbruikers voorsien. Die "TDS" (totaal opgeloste stowwe) is minder as 18 mg per liter. Na bewering is daar nie suiwerder gebottelde water op 'n winkelrak beskikbaar nie. Slegs volksgenote help met die voorbereiding van die water, en die ondersteuning van gebruikers dra by tot die skep van werkgeleenthede.
Daar word ook plek gemaak vir skrander jong mense wat 'n behoefte het aan 'n "watertrap"- of aanpassingsjaar – die maande, jaar of jare waarin hulle eers dinge wil deurkyk, of tot verhaal wil kom of hulle voete wil vind – met 'n interessante en uitdagende program, en verdere opleiding wat nuwe deure vir die toekoms kan oopsluit. Die geleentheid laat reg geskied aan die gesegde "daar is mense wat wonder wat gebeur het, mense wat kyk wat gebeur, en mense wat dinge laat gebeur". Hier is 'n geleent­heid vir jong mense wat dinge wil laat gebeur.
Daar is 'n groot potensiaal in die uitbreiding van die bedryf vir ondernemers en beleggers, en nie slegs vir die waterbesigheid nie, maar ook van ander soortgelyke en verwante aktiwiteite. Dit kan vir die regte persoon of instansie groot voordele bied, en dalk 'n geleentheid om sluimerende ideale te verwesenlik.
Vir meer besonderhede oor die water, die watertrapjaar vir jong mense, of die waterbesigheid, skakel dr. Steyn Steenekamp by 072 407 8561 of skryf na [email protected]
6 thoughts on "Goeie nuus oor water"
Vesting November 16, 2014 at 11:08 am
Mag ek die leser se welwillende aandag vestig op die volgende navraag wat ek per vonkpos ontvang het?
"Sopas tot my ore gekom dat 'n organisasie op soek is na so 300 waterbottels maar graag hul eie etiket op die bottel wil plaas om die konferensiegangers te beïndruk. Doen jy sulke dinge en wat sal jy daarvoor vra as hulle dit afhaal by jou?"
Ek kan soos volg antwoord –
Ek doen sulke dinge, ja. Om die waarheid te sê, ek het eergister 300 bottels sonder etikette afgelewer, en voorverlede week 'n bestelling van 1 750 bottels.
Voor hulle dit kom haal, sal ek hulle egter taktvol daarop wil wys dat die bron ongeveer 110 Km van Pretoria af is en dat hulle vervoerkoste om 300 bottels te kom haal, op roete N4, met diesel teen R12.25 per liter, en teen 9.75 ltr/100 Km, plus tolpadfooie, nagenoeg R1.15 per bottel sal beloop. Met 'n vol vrag, met dieselfde brandstofverbruik, maar op roete R114, met kortpaaie, waar diesel tans beskikbaar is vir R12.06 per liter, kan my brandstofkoste per bottel so min as slegs 15c wees.
Die koste van arbeid is egter die groot probleem. As die organisasie self die bottels kan kom volmaak, kan hulle dit kry teen die huidige koste van materiaal, tans R1.61 (BTw ingesluit), vir 'n bottel en prop by die fabriek, plus 'n donasie vir die instandhouding van die opset en vir my koste en tyd om die bottels hier te kry.
Die groot vraag wat ek en jy elke inwoner van ons dierbare vaderland, dus vir ons moet afvra, is "wat is 'n eerlike, billike loon vir eerlike, billike arbeid?"
Hieroor onderhandel ek met persone wat belang stel om bestellings te plaas. Gewoonlik kom dit egter nie so ver nie, want as dit net gaan oor reklame vir 'n korporatiewe beeld, kan 'n persoon hersikleerde getru-osmosetiseerde water baie goedkoper op baie ander plekke bekom.
(Laat ek dit pertinent stel om 'n onnodige debat te vermy – ek het hoë waardering en respek vir die tyd, oorgawe en nougesette toeweiding van mense wat "prepared water" uit "a public source" voorberei. As suiwer water te duur word omdat die vervoerkoste te hoog is, raai ek mense aan om dan eerder hersikleerde water te gebruik. As 'n persoon egter bewus is van die voordele van suiwer bronwater en dit vir hom werklik oor natuulike water gaan, sal ek agteroor buig om hom tegemoet te kom.)
Ek dink die slotsom is … as daar nog 5 persone is wat belang stel in 300 bottels elk, of nog een
wat 1 500 bottels wil hê, met of sonder etiket, kan dit net tot voordeel van almal strek.
Vesting November 16, 2014 at 6:56 pm
Mag ek nog 'n stuiwer in die armbeurs gooi?
Met betrekking tot my opmerking in die eerste paragraaf dat
"… Slegs volksgenote help met die voorbereiding van die water, en die ondersteuning van gebruikers dra by tot die skep van werkgeleenthede,"
kan ek noem dat 'n goeie vriend wat vir 20 jaar man-alleen 'n onderneming bedryf het wat werklik veeleisende hande-arbeid geverg het (hy kon nooit 'n werklose blanke vind wat bereid was om te help nie), 'n brief aan my geskryf waarin die volgende sinsnede voorkom (ek parafrasseer) –
"… ek is van mening dat dié mense wat jy wil help, jou nie noodwendig wil help nie, of jou belange, behoeftes en ideale in ag neem nie. Wat dra die hulpbehoewendes by? Jy moet sorg dat daar kos op die tafel is; hulle het niks om te verloor nie. Indien hulle nie bereid is om by te dra om 'n gemeenskaplike doel te bereik deur die arbeid wat nodig is om hulleself op te hef nie, is hulle 'n vyfde wiel aan die wa … Ek sou dink dat persone wat nie hulpbehoewend is nie, eers gewerf moet word…"
Daar is baie persone wat my gewaarsku het teen my optimisme, en ek het talle berigte gehoor van mense wat probeer het om armblankes 'n "kans in die lewe" te gee en bedroë daarvan afgekom het.
Daar skort iets ernstigs met enige volk se huishouding indien sy arm mense te lui of te gemaksugtig geword het, of te goed versorg word, om te werk. Ek wil dit steeds nie glo nie. Maar intussen maak ek 'n ander deure oop.
My vriend se wenk om 'n ander benadering te volg, was dus die motivering vir die tweede paragraaf. Nie een van hulle sal hom ooit doodwerk nie, maar ek weet nie hoe iemand die boonste sport van die leer kan bereik as jy nie stewig op die onderste sport begin nie.
Dr Jacques van den Berg November 17, 2014 at 10:43 am
Ek dink die beste medisyne om die werksku mense op die regte pad te kry is om hulle in 'n gebied in te trek waar hulle kan sien selfwerksaamheid is iets edels en dat dit nie benede 'n mens se waardigheid is om basiese werk te doen nie. Kyk hoe fantasties het die skrynwerker (eintlik boukontrakteur) van Nasaret getrou saam met sy aardse vader gewerk – wonderlike sagte jukke gemaak soos g'n ander nie! In die Kibbutse, verstaan ek, doen selfs die professore handearbeid – dit is naderhand aansteeklik. Ons moet net moed hou dat alles wat krom en skeef in ons volk is, uitgewerk kan word. Die vernaamste faktor is dat die volke oorsee wat sku is vir harde werk, al hoe meer Moslem deur grootskaalse immigrasie invoer en dis nie meer lank nie of hulle gaan onder 'n juk beland waarin hulle nooit in duisend jaar wou gewees het nie. Die Afrikaner is uiters wys om hierdie saak reg aan te durf.
Johannes Meintjes November 17, 2014 at 11:09 am
Dr. Steyn Stenekamp, werkskepping onder ons eie mense is daadwerklik krities, – al is die plaas-sonder-baas en in-die-skoot-val denke so vollop onder ons mense ook. Die voorbeelde sal maar geskep en daargestel moet word, en ja, dit is werklik uitermate uitputtend om 'n rentmeesteretiek onder ons mense te probeer vestig. Ek self moes maar leer as Tentmaker te funksioneer en steeds gefokus en diensbaar te bly. Dankie vir u inisiatief en volharding met skoon drinkwater.
Vesting November 18, 2014 at 1:02 am
Afgesien van die terapeutiese waarde daarvan om te sien en te ervaar hoe ander mense gelukkig en trots kan werk en saamwerk, is daar nog iets wat 'n rigtingbenewelde stadsjapie kan koers gee, naamlik die natuur. Hy sal weke teësinnig, afsydig en belangeloos werk om 'n groentebedding voor te berei, maar die oomblik as die rytjie boontjies of tamaties lewe kry, en hulle groen koppies bokant die grond uitstoot, begin hy ook lewe kry, en sy opgewondenheid neem toe namate die plant groei en blommetjies begin dra. Sy vreugde ken geen perke wanneer hy die eerste vrugte van sy handewerk kan geniet nie. Maar dis nog niks in vergelyking met die besef wat tot hom deurdring dat dit wat hy as vanselfsprekend in die groentewinkel aanvaar het (dikwels reeds in 'n blikkie op die rak), 'n verbysterende wonderwerk van sy Skepper is nie. Dan begin die lewe – en sy eie lewe – vir hom sin maak.
Ek het ook opgemerk dat immigrasie van arbeiders na ons stamlande skrikwekkende afmetings aanneem. In ons land, dink ek, het ons die bykomstige probleem dat daar sedert die vroegste jare volop ongeskoolde arbeid beskikbaar was en baie Afrikaners oor geslagte gekondisioneer is dat daar altyd iemand is om "agter hulle skoon te maak."
Ek vermoed ook dat 'n groot getal van die immigrante wat ons land tans van die Ooste binnekom, deur kapitaal gerugsteun word om op groot skaal sake-ondernemings in dorpe en stede oor te neem. Ek het ook gehoor dat die honger-gedrewe abeiders uit Afrika oor die algemeen beter presteer as inheemse abeiders. En ek het ook rede om aan te neem dat die krimineel-gedrewe skelms uit Afrika oor die algemeen beter presteer as die inheemse skelms. Al hierdie dinge voorspel niks goeds nie.
Dankie vir die mooi voorstelling van die Skrynwerker, ek het dit nog nie vroeër teëgekom nie.
Vesting November 18, 2014 at 1:11 am
Die voorbeeld-stel kan soms boemerang! Hier was vroeër 'n ou van diep in die 20 wat wou weet met watter kant van die besem mens vee. Toe ek hom wys, het hy gedink dis my werk en ek hou daarvan en hy wil nie my pret bederf nie. Hy sal so lank vir ons gaan koffie maak, ek moet hom net wys hoe.
Ek wonder of ons besef watter bykans onmoontlike taak voor ons deur lê om 'n doellose lewenswyse van niks doen en leeglê, en 'n lewensbeskouing van ag-ek-hoef-nie-te-werk-nie-want-ek-kan-'n-kospakkie-by-die-welsyn-kry in 'n positiewe rigting te probeer stuur. Is dit nie waarom die Liewen Heer sy volk vir 40 jaar deur die woestyn laat trek het nie? Sodat 'n generasie van sowel diegene wat die vleispotte en gruwels van Egipte gesmaak het, as diegene in wie se gemoed die gedweënheid van slaaf-wees ingebrand is, eers kon uitsterf nie?